धर्म मनुष्य की मानसिक और आध्यात्मिक जरूरत है। धर्म का उपयोग व्यक्ति की आंतरिक भावनाओं और आध्यात्मिक जरूरतों की पूर्ति करना रहा है। धर्म ने ही मानव को सुपथ पर चलने की सीख दी और उसके कर्मों को नैतिकता से जोड़ा। यूरोप में गहरी आस्था और आध्यात्मिकता के जोड़ ने मनुष्य को बढ़ने में मदद की, उसके कार्य व्यापारों को संतुलित किया। भारत में भी धर्म का यह रूप अधिक गहरा रहा है। इसका दूसरा पक्ष भी रहा। धर्म की आड़ में जनता को भुलाना जितना आसान है उतना और किसी तरकीब में नहीं। इसे दुनिया के हर समुदाय में और हर समय में देखा जा सकता है। भारत जैसे धर्मभीरु देश में यह तरकीब काफी कारगर साबित होती रही है। इसका फायदा उठा कर बहुत-से चतुर लोग बाबा के वेश में अपने कार्य व्यापार को चमकाते रहे हैं। धर्म के नाम पर व्यापार करना अपने आप में एक अनैतिक कृत्य माना जाता है। उस कोढ़ में खाज यह भी है कि इस चोले की आड़ में देह व्यापार और यौन अपराध तक किए जा रहे हैं। लेकिन यह इसकी स्याह वास्तविकता भी रही है। तुलसीदास के शब्दों में कलियुग में ‘पंडित सोई जो गाल बजावा’ या ‘जाके नख शिख जटा विसाला, सोई तापस प्रसिद्ध कलिकाला’ और ‘नारी मुई गृह संपत्ति नासी, मुड़ मुड़ाए भए संन्यासी’ से भी कई कदम आगे बढ़ कर यौन कुंठाओं की तृप्ति और यौन अपराधों में लिप्तता को छुपाने के लिए भी संन्यासी का चोला धारण करनेवालों की जमात बहुत बड़ी हो चुकी है।